**Optimisme (Deel 1/3) | "Feite of Fiksie" | Groot gedagtes – Mojo-vertoning**

[Musiek]

Dit was ŉ pragtige dag op die skoolveld en die eerste dag van die Monsterlimpiade Sportdag staan op die punt om te begin.

En daar trek hulle weg met die driebeentjieresies. Dis kop-aan-kop maar … dis Mojo en Katie wat vorentoe skiet, reg in die tweede plek agter Teresa en haar drie bene.

“Ai, ons was so naby.”

“Bekommer jou nie, Mojo, frisbees is volgende aan die beurt.

“Frisbees?! Hoe moeilik kan dit tog wees?”

Op daardie oomblik hoor hulle hulle onderwyseres roep, “Snoepietafel is oop!”

“Lekker, roomystoebroodjies! Beste dag ooit!”

Mojo pyl reguit op die snoepietafel af. Hy’s so opgewonde dat hy nie lekker sien wat voor hom lê nie. Agge nee. Toe Mojo sien wat hy aangevang het, was hy baie ontsteld, en sy ontsteltenis het gou in vrees verander. Mojo besef dat almal dit vir ewig gaan onthou. Sy vriende, sy onderwyser, selfs die mense wat hy nog nie eers ontmoet het nie.

“Wel, ons sal jou graag wil aanstel, mnr. Mojo, maar wat staan hier op jou permanente diensstaat oor die roomystoebroodjies wat jy verinneweer het?”

“Daar sal net een uitweg wees. Daar sal net een tuiste wees vir Mojo, die roomys-verinneweerder, die oop pad.

“Kom by, Mojo!” Katie stamp vir Mojo wakker.

“Ag, Katy, ek wil nie ŉ motorfietsryer-oproermaker wees nie!”

“ŉ Wat?”

“Al my vriende haat my. Ek sal nooit ŉ werk kry nie! Ek sal van dorp tot dorp met ŉ motorfiets moet dwaal; ŉ monster sonder tuiste. En watse soort monster is dit nou, Katie?”

“Watse mal storie is dit, Mojo?”

“Dis nie ŉ storie nie, dis waar!”

“Kyk na die foto van my Katie-hommeltuig. Jy het beslis geval, dis ŉ feit. Mens sien dit in die foto. Ek sien niemand wat jou haat nie. Dis sommer iets wat jy jou verbeel, soos ŉ storieboek wat jy self ingekleur het.”

“En my toets wat ek gedop het, my permanente diensstaat, my toekoms as motorfietsryer?”

“Dis als stories, Mojo; stories wat jou sleg laat voel, selfs al het jy dit uit jou duim gesuig.”

“Wil jy my nou vertel dat dit waaroor ek sleg voel nie regtig gebeur het nie, maar dis my eie uitgedinkte storie oor wat gebeur het?

Maar toe word Katie geroep vir haar Katie-hommeltuigresies in die honderd hommeltuignaelloop – en Mojo bly agter om te wonder of al sy vrese net ŉ uitgedinkte storie was?

Hoekom is stories anders as feite, en kan ŉ storie wat uit jou duim gesuig is jou sleg laat voel?

Dis beslis interesssante vrae.

[Musiek]

**Optimisme (Deel 2/3)|”Die storieslang”| Groot gedagtes – Mojo-vertoning**

[Musiek]

Mojo het by die sportdag geval en al die roomystoebroodjies vermors. Hy was oortuig dat almal hom vir ewig gaan haat totdat Katie vir hom gesê het dat dit net ŉ storie was wat hy uit sy duim gesuig het, maar hy het dit nie lekker verstaan nie.

“Net ŉ storie? Ek reken dit kan seker so wees. Ek wens ek kon verder met Katie praat. Waarheen is sy hierdie keer? Dalk is sy besig, of dalk haat Katie my ook stilletjies.

Sy’s dalk net te gaaf om so te sê en is alleen hier weg. Katie is weg, dis ŉ feit, net soos die roomys wat ek vermors het, en dit het kort na mekaar gebeur!

Sy hou nie van my nie, en sy sal nooit weer van my hou nie!

Katie was daar naby besig om haar hommeltuig voor die groot resies aan te moedig, totdat sy iets naby Mojo opmerk.

“Pasop, Mojo!”

“Wat? Aa!”

“Jy’s terug, Katie! Waar het die slang vandaan gekom?”

“Jou storie het ŉ storieslang laat ontstaan, Mojo!”

“ŉ … ŉ Storieslang? Watse ding is dit?”

“As jy jouself ŉ slegte storie inprent, bly dit nie net op een plek nie. Dit versprei en as jy aanhou daarmee, raak dit selfs groter.”

“Dit jaag my! Nee!”

“Jy kan nie van ŉ storieslang ontsnap nie, Mojo, dit volg jou solank jy aanhou daarmee!”

“Wonderlik, nes die roomys, dit vergeet nooit. Eers het ek die roomys vermors, nou bederf ek die sportdag met ŉ reuseslang. Om sportdag te kan vergeet, het ek die hele veld bederf! As almal my nie al klaar haat nie, sal hulle my nou definitief haat.”

“Mojo! Moenie jou aan malkopstories steur nie. Veg daarteen, anders sal die slang oorvat.”

“Regtig, hoe sal ek nou weet. Ai, help my tog, Katie. Hierdie storie is so groot, dit sluk my letterlik in!”

“Ek kan jou nie help nie, Mojo, maar ek ken iemand wat kan.”

“Katie!”

“Jy kan nie wegkom van ŉ slegte storie af nie. Jy het iets nodig wat dit die nekslag kan toedien; iets wat goed werk. So iets.”

Maar wat dink jy? Is die stories wat jy self uitdink regtig so magtig soos Katie sê? Het jy al ooit ŉ slegte storie uitgedink en wat kan jy doen om ŉ slegte storie die nekslag toe te dien?

**Optimisme (Deel 3/3) | "Kies ŉ beter storie" | Groot gedagtes – Mojo-vertoning**

[Musiek]

Mojo se stories by die sportdag was besig om buite beheer te raak. Dit was besig om hom vir ontbyt in te sluk, maar toe …

“Wie is jy?”

“Ek’s muishondman.”

“Beteken dit jy’s halfpad muishond en halfpad man?”

“Daar’s nie tyd vir klets nie, outjie. Daar’s ŉ storieslang waarmee ons moet afreken.”

“Kan jy die slang aanval? Hoe?”

 “Onthou jy jou storie, Mojo?”

“Ja-aa. Ek het gesê almal sal my haat omdat ek die roomys vermors het.”

“Hoe het jy gevoel toe jy daardie storie vertel het?”

“Regtig sleg. Ek wil nie sonder vriende wees en ŉ werklose motorfietsryer-oproermaker wees nie!”

“Verander dit dan, Mojo. Verander dit na ŉ beter storie! Toe ek klein was, het ek my ouers in ŉ winkelsentrum verloor … ek het nie geweet waar hulle is nie. Ek het my verbeel ek sal vir ewig en altyd alleen in die winkelsentrum moet bly woon. Ek het baie sleg gevoel oor daardie gedagtes, maar toe begin ek dink dat ek sterker kan word omdat ek my ouers verloor het, vasberade om die nekslag toe te dien aan dit wat onregverdig is – en ook aan slange. En ek het die muishondman geword.”

“Dis als goed en wel, maar ‘m … wat moet ek teen my slang doen?”

“Dink net aan ŉ storie wat jou goed laat voel as jy dit hoor.”

“’M … ‘m.”

“Begin net deur te sê: sê nou… “

“Sê nou … die gesmelte roomys sypel in die gras weg en word dan roomysplantjies?”

“Jy moet glo dat dit regtig kan gebeur en dit moet jou goed laat voel.”

“Maar sê nou niemand het dit gesien nie want hulle was te besig met ander goed? Dalk hou iemand in die klas nie van roomys nie en gee glad nie eers om nie?!”

“Die een ding wat ek oor storieslange geleer het, is dat hulle maar net grootpraterige windsakke vol lug is, as jy eers mooi daaraan dink.”

“En dalk gee my vriende eers glad nie daaaroor om nie, want hulle is altyd aan my kant, al doen ek ook wat.”

[Musiek]

“Nou goed, my klein muishondjie, etenstyd!”

“Nie nou nie, Ma, ek’s muishondman.”

“Hy’s die held waarna ons gesoek het, maar wat ek regtig nou nodig het, is kos”, en asof iemand dit gehoor het, hoor Mojo en Katie die bekende stem van die onderwyseres, “Haai almal! Kom kyk net wat het ek gekry?”

Sy het ŉ boks suigysies gekry en almal kon baie daarvan kry! Sommer gou-gou het niemand eers meer onthou dat Mojo die roomys vermors het nie.

Watter positiewe stories het jy die laaste tyd uitgedink?

Dink jy hulle kan regtig jou negatiewe stories die nekslag toedien?

En watter positiewe storie kan jy nou oor die res van jou dag vertel?

[Musiek]